b'\n_START_ARTICLE_\nHenrik Lykke\n_START_PARAGRAPH_\nHenrik Lykke (1555 \xe2\x80\x93 26. juni 1611 p\xc3\xa5 Vordingborg) var rigsr\xc3\xa5d, den eneste af J\xc3\xb8rgen Lykkes s\xc3\xb8nner, der opn\xc3\xa5ede en \xc3\xa6ldre alder. Han var far til Frands Lykke._NEWLINE_Lykke var selvf\xc3\xb8lgelig en af sin tids mest velst\xc3\xa5ende adelsm\xc3\xa6nd. Alene af st\xc3\xb8rre hovedg\xc3\xa5rde besad han Overg\xc3\xa5rd, Kokkedal, Bonderup, Hverringe og Gisselfeld. Han blev f\xc3\xb8dt p\xc3\xa5 Mariager Kloster i november 1555 og kom, efter i nogen tid at have g\xc3\xa5et i Herlufsholm Skole, til dronning Dorotheas hof for at v\xc3\xa6re den unge hertug Magnus til selskab og fik s\xc3\xa5 sin videre undervisning sammen med hertugen. 18 \xc3\xa5r gammel sendtes han udenlands og studerede navnlig ved universiteterne i Wittenberg og Leipzig til 1577, da han kom hjem og straks tog tjeneste som hofjunker. Fra denne stilling tog han afsked, da han 31. juli 1580 \xc3\xa6gtede den 21-\xc3\xa5rige Karen Frandsdatter Banner, ved hvilket \xc3\xa6gteskab han blev ejer af Kokkedal og Gisselfeld._NEWLINE_Han levede derefter i en \xc3\xa5rr\xc3\xa6kke som privatmand til 1592, da han forlenedes med Vordingborg, som han kun med en kort afbrydelse 1596-97, da han var lensmand p\xc3\xa5 Kal\xc3\xb8, beholdt til sin d\xc3\xb8d; fra 1605 havde han desuden Jungshoved Len. I 1596 blev han medlem af rigens r\xc3\xa5d, og b\xc3\xa5de ved kongens kroning samme \xc3\xa5r og ved dronningens 1598 var han en af de fire rigsr\xc3\xa5der, som bare tronhimlen. Ligeledes blev han brugt til udenlandske sendelser, s\xc3\xa5ledes 1600 til Polen og Brandenburg og 1606 til Brandenburg og Mecklenburg, blandt andet for p\xc3\xa5 kongens vegne at st\xc3\xa5 fadder ved en fyrstelig barned\xc3\xa5b. Sidstn\xc3\xa6vnte \xc3\xa5r var han desuden medlem af det under kongens ophold i England indsatte regeringsr\xc3\xa5d. Lykke d\xc3\xb8de 26. juni 1611 p\xc3\xa5 Vordingborg, og hans enke fulgte ham i graven 30. juni 1616.'